

Integratsiooni Sihtasutuse **PAKKUMUSKUTSE**

**„****Valga roma noorte aktiivse suveprogrammi korraldamine 2025**“

**Taustinformatsioon**

Integratsiooni Sihtasutus (hankija) algatab ja toetab Eesti ühiskonna lõimumisele suunatud tegevusi. Mh toetatakse roma kogukonna (sh noorte) kohanemist. Sihtasutus pakub romadele suunatud kohanemis- ja lõimumistegevusi Valgas - mentorteenuse kaudu edendatakse koostööd roma perede ja kohaliku omavalitsuse vahel, pakutakse roma lastele ja noortele oma kultuuriga tegelemise võimalusi ja Eesti kultuuriruumiga sideme tihendamist soodustavaid tegevusi. Käesolev pakkumuskutse juhindub Integratsiooni Sihtasutuse ja Kultuuriministeeriumi vahel sõlmitud lepingust ja „Sidusa Eesti arengukava -2030“ dokumendis sätestatust.

Valga romade lõimumist soodustavate tegevuste raames korraldatakse roma laste/noorte aktiivset suveprogrammi – kahte aktiivset tegevusnädalat – juba alates 2021. aastast. Tegevusnädalad võimaldavad eesti kultuuriasutuste külastamist ja tutvumist Eesti vaatamisväärsuste ja üldharidusprogrammi toetavate sihtkohtadega (muuseumid, looduspargid, loomafarmid, teaduskeskused, seikluspargid jms). Külastuste käigus tugevdatakse sidet Eestiga ja täiendatakse formaalhariduses omandatud teadmisi Eesti ühiskonna, ajaloo ja kultuuri kohta.

1. **Pakkumuskutse eesmärk**

Pakkumuskutse eesmärk on leida Valga roma lastele/noortele aktiivse suveprogrammi – tegevusnädalate – korraldaja 2025. aastaks ja eduka pakkujaga lepingu sõlmimine.

2025. aastal toimub 2 tegevusnädalat (esmaspäev-pühapäev) ajavahemikel:

I nädal **30. juuni - 06. juuli 2025** lastele vanuses 6-12 aastat;

II nädal **14.- 20. juuli 2025** noortele vanuses 13-20 aastat.

Iga päev korraldatakse hommikusöök, väljasõit eesmärgipäras(t)esse sihtkohta(desse), lõunasöök ja transport sihtkohta(desse) ning tagasi (aadressilt/le Vabaduse 39/7, Valga).

Sihtkohtadeks on muuseumid, looduspargid, loomafarmid, teaduskeskused, mõisakeskused, seikluspargid jms kohad, mille pakutavad programmid vastavad laste vanusele ja täiendavad nende teadmisi Eesti ühiskonnast, geograafiast, ajaloost, komberuumist, kultuurist.

1. **Sihtrühm**

Suveprogrammis osalevad Valga roma kogukonda kuuluvad lapsed ja noored vanuses 6-20 aastat. I nädalal osaleb 15 last ja II nädalal 15 noort, kokku 30 roma last/noort. Samuti osalevad rühma saatjatena vähemalt kaks täiskasvanut: Valga roma mentor ja vabatahtlik/mentori abi. Vajadusel/võimalusel võib osaleda ka kolmas saatja. Suveprogrammis osalejad valib välja Valga roma mentor.

Laste puudumise/haigestumise riski maandamiseks võib tegevustesse planeeritud osalejate arv olla suurem 1-2 lapse/noore võrra, keda võimalusel vabade kohtade tekkimisel kaasata.

1. **Pakkuja ülesanded:**
	1. Koostöös Valga roma noortekeskuse mentori(te)ga töötab välja kahe tegevusnädala programmi vastavalt sihtgrupi kirjeldusele, mentori(te) soovitustele ja suveprogrammi eesmärgile. Näidis 2022. ja 2024. a läbi viidud programmidest on pakkumuskutse lisas. Vähemalt 6 sihtkohta nädalas on väljaspool Valga linna. Vähemalt üks sihtkoht nädalas asub kaugemal maakondades (Kesk-, Lääne- või Kirde-Eesti, Peipsiääre vm). Pühapäevane sihtkoht on meelelahutuslikum (seikluspark, mängumaa vms). Programm peab olema eakohane.
	2. Lepib kokku ja tellib teenused sihtkohtades (sh piletid, pääsmed vms) vastavalt kokku lepitud programmile.
	3. Tagab iga tegevusnädala päeva vältel toitlustuse (lastele ja saatjatele): hommikusöök Valgas, kahekäiguline lõunasöök sihtkohas, joogivesi kogu päeva vältel. Toitlustus peab vastama sihtgrupile (lapsed/noored) ja romade toiduharjumustele.
	4. On kontaktisikuks programmi sihtkohtade, bussiteenuse ja rühma saatjate vahel.
	5. Tagab bussitranspordi/bussiteenuse sihtkohtadesse ja tagasi Valka (aadressil/lt Vabaduse 39/7, Valga) vähemalt kuuel päeval tegevusnädalas. Sh hõlmab transport toitlustusasutus(t)e ja teele jääva ujumiskoha külastust. Transpordivahendiks peab olema laste transpordiks sobiv buss (sh konditsioneer, turvavööd).
	6. Tagab teenuste toimimise, nende eest tasumise, lahendab jooksvalt probleeme ja haldab väljasõitudel esinevaid muudatusi. Tagab koostöös saatjatega laste/noorte üldise heaolu tegevusnädala jooksul.
	7. Teeb alates pakkumuse koostamisest tihedalt koostööd Valga roma mentoriga: Irina Anissimova; tel 5808 2605, e-post anissimovai@mail.ru
2. **Nõuded pakkujale**

Pakkumuse võivad esitada kõik Eesti Vabariigis registreeritud juriidilised isikud ja füüsilisest isikust ettevõtjad, kellel ei ole maksuvõlga. Integratsiooni Sihtasutus (hankija) kontrollib pakkuja maksuvõla puudumist e-äriregistri kodulehel.

Pakkujal (tegevusnädala korraldajal) peab olema eelnev noortega töötamise kogemus. Ta peab valdama eesti ja vene keelt vabalt suhtlemise tasemel. Tal peab olema vähemalt 3 noortega seotud ürituse, laagri, väljasõidu, seminari vms sündmuse korraldamise kogemus.

1. **Nõuded pakkumuse kirjeldusele**

Pakkumuse kirjelduses tuleb esitada:

* 1. Pakkuja andmed (sh pakkuja esindaja kontaktandmed).
	2. Tegevuse läbiviija (tegevusnädalate korraldaja) elulookirjeldus (sh keeleoskus, kirjeldus varasemast kogemusest).
	3. Pakkuja tegevuskava, kus on kirjeldatud planeeritavad tegevused ja nende toimumise (täht)ajad, võimalikud teenusepakkujad transpordiks ja hommikusöögiks.
	4. Esmane ettepanek 2 tegevusnädala (2 x 7 päeva) sihtkohtadeks ja programmiks.
	5. Tegevuse planeerimisel ilmnenud ja tegevuse elluviimisega kaasnevad riskid (eelkõige sihtrühma eripära) ja nende maandamise võimalused.
	6. Pakkumuse hind koos ja ilma käibemaksuta (maksumus peab olema lõplik ning sisaldama kõiki vajalikke kulutusi). Kui on asjakohane, siis ka hinna kujunemise selgitus (nt aluseks olevate hinnapäringute võrdlus vms).
	7. Pakkumus tuleb esitada hiljemalt **21. aprilliks** **kl 23.59** eesti keeles, digitaalselt allkirjastatuna aadressil ave.harsing@integratsioon.ee, teema „Valga roma suveprogramm“. Pakkujal on võimalus küsida selgitusi käesoleva pakkumuskutse kohta. Hankijal on õigus küsida pakkujalt pakkumuse kohta selgitusi.
1. **Pakkumuste hindamine ja pakkumuse edukaks tunnistamine**
	1. Hinnatakse ainult neid pakkujaid, kelle pakkumuse kirjeldus sisaldab punktis 5 nõutud infot.
	2. Pakkumuste hindamisel kasutatakse väärtuspunktide meetodit.
2. Pakkumuse maksumus, kaaluga 50%
* Maksimaalse väärtuspunktide arvu saanud pakkumusele (s.o madalaima hinnaga pakkumus) omistatakse 50 punkti.
* Teised pakkumused saavad punkte proportsionaalselt vähem, kasutades valemit: *madalaima pakkumuse hind* / *konkreetse pakkumuse hind* x 50.
1. Korralduse sisu (programmi ja teenuste, tegevusnädala korralduse kirjeldus), kaaluga 50%.
* Arvestatakse pakkumuse vastavust suveprogrammi eesmärgile, programmi sisukust ja eakohasust. Sobivaimale pakkumusele omistatakse 50 punkti.
* Teised pakkumused saavad 50-st võimalikust punktist proportsionaalselt vähem punkte ulatuses, mille võrra nende keskmine hinne on madalam kõige kõrgema keskmise hinde saanud pakkumusest:

punktimäär = 50 x *hinne võrreldavas pakkumuses* / *kõige kõrgem hinne*.

Pakutava suveprogrammi korralduse sisu hinnatakse hankija poolt järgmise punktiskaala alusel (*hinded)*:

5 – vastab täielikult hankija ootustele – programm, väljasõidud, valitud sihtkohad vastavad täielikult pakkumuskutses toodud tingimustele. Lisainfo (täiendavad selgitused, varasem samalaadne korralduse kogemus) täiendab pakkumust ja on lisandväärtust andev.

4 - vastab keskmiselt hankija ootustele – programm, väljasõidud, valitud sihtkohad vastavad rahuldavalt pakkumuskutses toodud tingimustele. Lisainfo (täiendavad selgitused, varasem korralduse kogemus) on puudulik või ei ole lisandväärtust loov.

3 - vastab alla keskmise hankija ootustele – programm, väljasõidud, valitud sihtkohad ei vasta enamasti pakkumuskutses toodud tingimustele. Lisainfo (täiendavad selgitused; varasem korralduse kogemus) puudub.

1. **Eelarve**

Teenuse eeldatav maksumus on kuni 12 000 eurot koos käibemaksuga.

1. **Oodatavad tulemused**

Läbi on viidud kaks aktiivset suveprogrammi nädalat Valga roma kogukonna lastele/noortele.

1. **Aruandlus ja maksed**
	1. Pakkujal esitab tegevuste läbiviimise ja tulemuste kohta aruanded järgmiselt: vahearuanne esitatakse hiljemalt 9.07.2025 ning lõpparuanne esitatakse hiljemalt 31.07.2025. Aruanded tuleb esitada eesti keeles, elektroonselt, digitaalselt allkirjastatuna lepingus märgitud hankija esindaja e-posti aadressile.
	2. Aruanded peab sisaldama järgmisi osi:
		1. Läbi viidud tegevusnädalate ülevaade (väljasõitude sihtkohad ja aeg, kohapealne tegevus/programm, toitlustusasutused), sh muudatused võrreldes pakkumuses esitatuga;
		2. programmis osalenud laste/noorte nimekirjad (sh saatjad) mõlema nädala kohta eraldi;
		3. lõpparuandes lühike hinnang pakkumuse eesmärkide saavutamisele ning lahendused tekkinud probleemidele; soovi korral ettepanekud tulevikuks ja/või edasiste tegevuste vajaduse analüüs.
2. **Info lepingu sõlmimise ja maksetingimuste kohta**
	1. Edukaks tunnistatud pakkujaga sõlmib Integratsiooni Sihtasutus kirjaliku lepingu kahe tegevusnädala korraldamiseks. Lepingu täitmine tugineb poolte tihedal koostööl, toimuma peab jooksev ja sujuv infovahetus.
	2. Sihtasutus ei kasuta arveldamises ettemaksu.
	3. Pärast allkirjastatud vahearuande esitamist (hiljemalt 09.07.2025) ja Sihtasutuse poolt kinnitamist ning töö üleandmise-vastuvõtmise akti allkirjastamist mõlema osapoole poolt on tegevusnädalate korraldajal õigus esitada esimene e-arve summale 50% lepingu maksumusest.
	4. Pärast allkirjastatud lõpparuande esitamist (hiljemalt 31.07.2025) ja Sihtasutuse poolt kinnitamist ning töö üleandmise-vastuvõtmise akti allkirjastamist mõlema osapoole poolt kuulub tasumisele e-arve alusel 50% lepingu maksumusest.
3. **Järelevalve teostamine**

Lepingu eesmärkide saavutamise järelevalve teostamine on hankija ülesanne. Hankija esindaja ja teised hankija volitatud isikud võivad külastada programmi sihtkohti.

Lisa 1 – 2022. ja 2024. a suveprogrammide näidised